З А К О Н

О ИЗМЕНАМА И ДОПУНИ ЗАКОНА О ЛОКАЛНИМ ИЗБОРИМА

Члан 1.

У Закону о локалним изборима („Службени гласник РС“, број 14/22), у члану 35. став 1. број: „120“ замењује се бројем: „150“.

У ставу 2. број: „45“ замењује се бројем: „30“.

Члан 2.

После члана 95. додају се назив члана и члан 95а који гласе:

„Координирано спровођење избора за одборнике скупштине града и одборнике скупштине градске општине

Члан 95а

Ако се са изборима за одборнике скупштине града истог дана одржавају и избори за одборнике скупштине градске општине, гласа се на истим бирачким местима, а гласање спроводе исти бирачки одбори.

Одредбе овог закона о координираном спровођењу републичких и локалних избора сходно се примењују на координирано спровођење избора за одборнике скупштине града и избора за одборнике скупштине градске општине.

Градска изборна комисија својим актом ближе уређује питања од значаја за координирано спровођење избора за одборнике скупштине града и избора за одборнике скупштине градске општине.“.

Члан 3.

Овај закон ступа на снагу наредног дана од дана објављивања у „Службеном гласнику Републике Србије“.